दिनेश र पुनम सेमिफाइनलमा
नेपाल पुलिस क्लबका दिनेश श्रेष्ठ वसन्तपुर डबलीमा भइरहेको वीर गणेशमान सिंह राष्ट्रिय खुला बक्सिङ च्याम्पियनसिपको सेमिफाइनल पुगेका छन् । ६० केजी तौल समूहमा दिनेशले प्रदेश ४ का जिनेश गुरुङलाई हराए ।
काठमाडौँ — नेपाल पुलिस क्लबका दिनेश श्रेष्ठ वसन्तपुर डबलीमा भइरहेको वीर गणेशमान सिंह राष्ट्रिय खुला बक्सिङ च्याम्पियनसिपको सेमिफाइनल पुगेका छन् । ६० केजी तौल समूहमा दिनेशले प्रदेश ४ का जिनेश गुरुङलाई हराए ।सोही तौलमा आर्मीका एकबहादुर घले र एपीएफका प्रकाश लिम्बु पनि सेमिफाइनल पुगे । एकबहादुरले प्रदेश ३ का सनील शाही र प्रकाशले प्रदेश ७ का भरत चन्दलाई रोके । प्रदेश ५ का गणेश थापामगरले प्रदेश २ का सुदीप घिसिङलाई हराउँदै अन्तिम चारमा स्थान बनाए ।पुरुष ५६ केजीमा एपीएफका पूरन राईले प्रदेश १ का सुरेन्द्र राईलाई पराजित गरे । प्रदेश २ का गणेश थापाले प्रदेश ५ का नवीन घर्ती, प्रदेश ७ का महेन्द्र चन्दले पुलिसका शम्भु राजवंशी र आर्मीका विमल रोकाले प्रदेश ६ का प्रशान्त लामालाई हराए । चारै विजेता सेमिफाइनल पुगे ।आर्मीका प्रेम चौधरीले प्रदेश ५ का समिर चौधरीलाई हराएर ५२ केजी तौलको सेमिफाइनलमा स्थान पक्का गरे । प्रदेश १ का सुलभराज तुलाधरले प्रदेश ६ का जीवन पुनमगर र पुलिसका चन्द्रबहादुर थापाले प्रदेश ७ का सागर मल्ललाई पन्छाए । एपीएफका विक्रम परियारले प्रदेश ३ का मिङमार ग्याल्जेन शेर्पालाई हराएर सेमिफाइनलमा स्थान बनाए । ४९ केजीतर्फ एपीएफका प्रदीप महर्जनले प्रदेश २ का पवन श्रेष्ठ र आर्मीका सुशील थापाले प्रदेश ३ का मदनकृष्ण डंगोललाई हराएर अन्तिम चारमा स्थान बनाए । प्रदेश ७ का भानु विष्टले प्रदेश ५ का सुरज ओलीलाई नकआउट गरे भने प्रदेश ६ का मोहन गुरुङले पुलिसका दीपेश राईमाथि जित पाए ।महिलातर्फ ४८ केजी तौलमा पुलिसकी दिवाना शेर्माले एपीएफकी नङ्जा बुढामगरलाई हराउँदै सेमिफाइनल पक्का गरिन् । आर्मीकी ललिता महर्जनले प्रदेश १ की मन्जिता माखिम, प्रदेश ३ की सुस्मा तामाङले प्रदेश ६ की जानकी थापा र प्रदेश ५ की सुशीला थापाले प्रदेश ८ की प्रतिभा शाहीलाई हराएका छन् ।आर्मीकी विमला श्रेष्ठले ५१ केजी तौलमा प्रदेश २ की मनीषा राईलाई हराएर सेमिफाइनल पक्का गरिन् । प्रदेश ४ की मीना घले, प्रदेश ३ की रोशनी राई र एपीएफकी माला राई पनि अन्तिम ४ मा प्रवेश गरे । मीनाले प्रदेश ६ की सुष्मा पुन मगर, रोशनीले प्रदेश ५ की विमला थापामगर र मालाले प्रदेश १ की अरुणा योञ्जनलाई हराए ।महिला ५४ केजीमा एपीएफकी सन्जुमाया थिङले प्रदेश ७ की हरिना ऐरलाई हराइन् । प्रदेश २ की तेजी गुरुङ र पुलिसकी निशा तामाङ पनि सेमिफाइनल पुगे । तेजीले प्रदेश ३ की शिवानी श्रेष्ठ र निशाले प्रदेश १ की चन्द्रकला राईलाई हराइन् ।६४ केजीतर्फ आर्मीकी पुनम रावलले प्रदेश १ की त्रिशा जबेगुलाई हराएर अन्तिम ४ को यात्रा सुनिश्चित गरिन् । एपीएफकी सरस्वती रानाले प्रदेश ३ की अम्बिका बिक र प्रदेश ६ की अस्मिता चन्दले प्रदेश ५ की माया चौधरीलाई हराए ।वीर गणेशमान सिंह फाउन्डेसनको आयोजनामा माघ २६ सम्म चल्ने प्रतियोगिताका प्रत्येक तौल विजेताले २५ हजार, उपविजेताले १५ हजार तथा तेस्रो स्थान प्राप्त गर्ने दुई खेलाडीले जनही ७ हजार ५ सय रुपैयाँ पाउने छन् । उत्कृष्ट महिला र पुरुष खेलाडीले क्रमश: स्कुटर र मोटरसाइकल प्राप्त गर्नेछन् ।